**Uputa za popunjavanje obrasca “Prijava kreditnog posla” (Obrazac P-KP) *Prijava posla kreditnog zaduženja i posla kreditnog odobrenja***

Obveznik izvješćivanja iz članka 3. Pravilnika o načinu, obrascima i rokovima izvješćivanjima o kreditnim poslovima s inozemstvom, koji zaključi ugovor o kreditnom zaduženju ili ugovor o kreditnom odobrenju dužan je dostaviti Federalnom ministarstvu financija popunjeni obrazac P-KP. Uz obrazac P-KP, obveznik predaje i obrazac I/KP s popunjenom tablicom A (ukoliko je kredit već u korištenju, treba biti popunjena i tablica B obrasca I/KP).

Po prijemu obrasca P-KP Federalno ministarstvo financija (u daljnjem tekstu: Ministarstvo) unosi podatke u bazu podataka i kreditu dodjeljuje registarski broj pod kojim se taj kredit dalje prati. Ministarstvo potom podnosiocu prijave dostavlja “Potvrdu o registraciji kredita”.

Obveznik izvještavanja također dostavlja obrazac P-KP i kada dođe do promjene ugovora o kreditu. U tom slučaju popunjavaju se samo rubrike: podaci o podnosiocu prijave, podaci o rezidentu – dužniku/kreditoru (ovisno o prijavljenom poslu kreditnog zaduženja, odnosno poslu kreditnog odobrenja), registarski broj kredita i polja čiji se sadržaj mijenja.

Ukoliko dužnik odustaje od korištenja ugovorenog kredita, koji je registrirana kod Ministarstva, rezident će o tome u pisanoj formi obavijestiti Ministarstvo, bez obzira da li se radi o poslu kreditnog zaduženja ili o poslu kreditnog odobrenja.

Obrazac P-KP potpisuje i ovjerava rezident koji je zaključio ugovor o kreditnom zaduženju, odnosno kreditnom odobrenju ili druga osoba koja je ovlaštena za dostavljanje izvješća.

**Uputa za popunjavanje polja**

Na lijevoj strani obrasca, ispod naslova i dijela koji popunjava Ministarstvo, u odgovarajuće polje unosi se oznaka “ü”, ovisno o tome da li se prijavljuje: - posao kreditnog zaduženja ili - posao kreditnog odobrenja.

Polja u nastavku popunjavaju se u ovisno o kreditnom poslu.

U polja u nastavku upisuju se podaci o podnosiocu prijave.

~~Ukoliko je podnosilac prijave, odnosno strana u kreditnom poslu s inozemstvom fizička osoba, polje “JIB/JMBG” popunjava se unošenjem jedinstvenog matičnog broja građanina (JMBG).~~

Ukoliko je podnosilac prijave, odnosno strana u kreditnom poslu s inozemstvom fizička osoba, popunjava polje Ime ( ime oca ) i prezime, Adresa i Telefon/Fax.

U svim ostalim slučajevima unosi se Naziv firme, Matični broj, JIB, Pretežna djelatnost, Adresa i Telefon/Fax.~~JIB podnosioca prijave.~~

U rubriku “Podaci o kreditnom poslu”, u polje “Datum zaključenja ugovora” upisuje se datum zaključenja ili datum izmjene ugovora o kreditnom poslu s inozemstvom. Ukoliko ima više izmjena ugovora, upisuje se datum posljednje izmjene (format: “dd.mm.gggg”).

U polje “Registarski broj” upisuje se broj pod kojim je kredit registriran kod Ministarstva. Ukoliko kredit još nije registriran, polje se ne popunjava.

Polje “Sektor rezidenta - dužnika *(kod posla kreditnog zaduženja)*/kreditora *(kod posla kreditnog odobrenja)*” popunjava se označavanjem jedne od ponuđenih opcija:

* Izvanproračunski fondovi su: Fond mirovinsko-invalidskog osiguranja, Fond zdravstvenog osiguranja i Zavod za zapošljavanje.
* Institucije javnog sektora Federacije BiH su institucije osnovane u skladu s posebnim propisima.
* Razvojna banka Federacije BiH je banka osnovana u skladu sa Zakonom o Razvojnoj banci Federacije BiH.
* Jedinice lokalne samouprave su općina ili grad, uspostavljeni u skladu sa zakonima Federacije.
* Banke i bankarske institucije su sve domaće banke i bankarske institucije, te podružnice stranih banaka, koje su osnovane i posluju u skladu sa Zakonom o bankama Federacije BiH i imaju dozvolu za rad od Agencije za bankarstvo Federacije.
* Nebankarske financijske institucije su ostale depozitne i nedepozitne institucije, koje nisu klasificirane kao banke, a koje prikupljaju depozite ili njihove bliske surogate, odnosno vrše financijsku djelatnost. U nebankarske financijske institucije uključuju se: financijske institucije koje imaju dozvolu za rad od Agencije za bankarstvo Federacije BiH, osim mikrokreditnih fondacija, osiguravajućih društva, mirovinskih fondova koji ne ulaze u javni sektor, ostali financijski posrednici u koje se ubrajaju različite specijalizirane financijske institucije (koje ne prikupljaju depozite) čije su primarne aktivnosti različiti specifični oblici kreditiranja, pomoćne financijske institucije koje ne obavljaju financijsko posredovanje, već im je funkcija olakšavanje funkcioniranja različitih segmenata financijskog sistema (burze, mjenjačnice, brokerske kuće, investicijski fondovi, društva za upravljanje investicijskim fondovima, komisije za vrijednosne papire, centralni registri vrijednosnih papira i slično) i druge financijske organizacije.
* Javna i državna poduzeća su: poduzeća koje osnivaju BiH, entiteti, Brčko Distrikt, jedinice lokalne samouprave, s najmanje 50% učešća ili su pod njihovom zajedničkom kontrolom, a radi obavljanja djelatnosti od općeg interesa (npr. poduzeća iz sustava elektroprivrede, šumska gazdinstva i poduzeća, pošte, lutrije, javna komunalna poduzeća, vodovodi i kanalizacije, groblja i drugo), te sva druga poduzeća koja u strukturi vlasništva imaju preko 50% državnog kapitala (bilo koje institucije javnog sektora).
* Privatna poduzeća i društva su sve pravne osobe koje osnivaju pravne i/ili fizičke osobe radi obavljanja djelatnosti u cilju stjecanja dobiti, osim javnih poduzeća. U ovu grupu spadaju i sve obrazovne, školske, zdravstvene, odgojne i druge ustanove i organizacije s većinskim privatnim kapitalom koje obavljaju djelatnosti u cilju stjecanja dobiti.
* Neprofitne organizacije su sve organizacije čija aktivnost ne može biti izvor profita njihovim vlasnicima i nisu osnovane radi stjecanja dobiti. U ovu grupu spadaju: agencije, nevladine i druge institucije i organi koji se ne financiraju iz proračuna (agencije za osiguranje, za bankarstvo, za osiguranje depozita i slično), mikorokreditne fondacije i ostale neprofitne organizacije (političke stranke, vjerske zajednice, udruge građana, humanitarne organizacije, strukovne organizacije, amaterske sportske organizacije, kulturna društva i slično).
* Poduzetnici su fizičke osobe koje obavljaju samostalnu djelatnost u svoje ime i za svoj račun radi stjecanja dohotka prodajom robe, proizvoda i usluga na tržištu. U ovu grupu spadaju: zanatske, trgovačke, ugostiteljske i druge radnje, radionice, uredi, biroi, agencije, studija, pansioni, ateljei, laboratorije i slično, kao i javni bilježnici, odvjetnici, vještaci, procjenitelji, poljoprivredni proizvođači i drugo.
* Fizičke osobe su rezidenti BiH.

U polja u nastavku upisuju se osnovni podaci o nerezidentu – kreditoru *(kod posla kreditnog zaduženja)*/dužniku *(kod posla kreditnog odobrenja)*, kao i označavanje sektora nerezidenta – kreditora *(kod posla kreditnog zaduženja)*/dužnika *(kod posla kreditnog odobrenja).*

Polje “Vlasnički odnos kreditor/dužnik” popunjava se izborom jedne od ponuđenih opcija, vodeći računa o vrsti posla: kreditno zaduženje ili kreditno odobrenje.

Polje “Opis kredita - vrsta ugovora” popunjava se označavanjem jedne od ponuđenih opcija, i to:

1. Normalan – većina kredita je ovog tipa, tj. pojedinačni krediti s ugovorenim rokovima dospijeća i kamatnom stopom,
2. Revolving – vrsta ugovora kojim kreditor odobrava kredit u određenom iznosu i u određenom vremenskom razdoblju. Otplatom dijela kredita pruža se mogućnost novog korištenja, tako da visina duga nikad ne smije preći ugovoreni limit.
3. Okvirni – vrsta ugovora kojim kreditor, u određenom vremenskom razdoblju, odobrava korištenje više pojedinačnih kredita, s tim da ukupan iznos svih kredita ne može biti veći od ugovorenog okvirnog iznosa. Uvjeti pojedinačnih kredita ne moraju biti isti. Obrazac I/KP dostavlja se uz okvirni ugovor, samo u slučaju da pojedinačni krediti unutar okvirnog ugovora imaju jedinstveni plan otplate prema inozemstvu.
4. Pojedinačni kredit unutar okvirnog – Obrazac I/KP dostavlja se za svaki pojedinačni kredit samo ukoliko pojedinačni krediti unutar okvirnog kredita imaju različite planove otplate prema inozemstvu.
5. Reprogramirani – pojedinačni kredit na temelju sporazuma s kreditorom kojim se dužniku omogućava da ranije zaključeni kredit (cijeli ili dio) vrati u novim ugovorenim rokovima i uz druge uvjete.
6. Refinancirani – pojedinačni kredit na temelju posebnog sporazuma s kreditorom koji se uzima radi otplate drugog ranije zaključenog kredita. Novim kreditom otplaćuju se dospjele obveze po glavnicama i kamatama i/ili buduća dospijeća glavnica i kamata.
7. Zamjena duga – pojedinačni kredit kojim se uz povoljnije uvjete otplaćuje ranije zaključeni kredit, pri čemu kreditori ne moraju biti isti.
8. Kredit koji odobrava grupa kreditora (obrazac se dostavlja upisom podataka za sve kreditore, proširivanjem obrasca).
9. Obveznice – dužnički vrijednosni papiri.
10. Prodaja/ustupanje domaćeg potraživanja nerezidentu – u slučaju kada rezident svoje potraživanje prema drugom rezidentu u cijelosti ili djelomično proda ili ustupi nerezidentu, a o istom ne obavijesti dužnika rezidenta (ili nekim drugim pravnim poslom s nerezidentom dovede dužnika rezidenta u položaj koji po ekonomskoj namjeni predstavlja kreditno zaduženje prema inozemstvu).
11. Preuzimanje potraživanja prema nerezidentu od drugih nerezidenata – u slučaju kada rezident od nerezidenta kupi potraživanje koje taj nerezident ima prema nekom drugom nerezidentu ili istom navedeno potraživanje bude ustupljeno (ili kada nekim drugim pravnim poslom s nerezidentom stekne potraživanje koje po svojoj ekonomskoj namjeni predstavlja kreditno potraživanje prema inozemstvu).

Polje “Vrsta kreditnog posla” popunjava se označavanjem jedne od ponuđenih opcija i u skladu s Pravilnikom o načinu, obrascima i rokovima izvješćivanja o kreditnim poslovima s inozemstvom.

Pod kratkoročnom bankarskom kreditnom linijom podrazumijeva se kod posla kreditnog zaduženja dozvoljeno prekoračenje na računu domaće banke kod inozemne banke prema ugovoru, odnosno kod posla kreditnog odobrenja dozvoljeno prekoračenje na računu inozemne banke otvorenom kod domaće banke prema ugovoru.

U polje “Trajanje kredita” upisuje se broj godina, mjeseci, odnosno dana od prvog korištenja do zadnje otplate glavnice u obliku “ggg.mm.dd”. Npr. ukoliko je kredit odobren na 18 mjeseci, navesti “001-06-00”.

Polje “Krajnji korisnik kredita” popunjava se upisivanjem naziva i matičnog broja krajnjeg korisnika kredita, kod posla kreditnog zaduženja. Naziv krajnjeg korisnika različit je od naziva dužnika, samo ukoliko domaća osoba (obično banka) zaključi kredit u svoje ime, a za račun krajnjeg korisnika. Ukoliko postoji više krajnjih korisnika, polje se ne popunjava.

Polja koja se odnose na osiguranje otplate, odnosno naplate kredita popunjavaju se označavanjem jedne od ponuđenih opcija instrumenta osiguranja otplate (kod kreditnog zaduženja), odnosno naplate (kod kreditnog odobrenja).

Polja u nastavku popunjavaju se u ovisnosti da li se prijavljuje posao kreditnog zaduženja ili posao kreditnog odobrenja. Kod posla kreditnog zaduženja popunjava se polje na lijevoj strani i označava sektor (npr. ukoliko je instrument osiguranja “2. Garancija”, sektor garanta može imati vrijednost: “1. Federacija BiH” (samo u slučajevima predviđenim zakonom) ili “7. Banke”.

U polju: “Dinamika otplate/naplate glavnice” označava se broj “1” – ako svaki anuitet u sebi sadrži jednak dio glavnice koji se otplaćuje), broj “2” – ako se otplata bazira na jednakim anuitetima, a broj “3”– ako je otplata glavnice jednokratna. U svim ostalim slučajevima označava se broj “4”.

Ukoliko je u polju “Otplata se bazira na” izabrano “svakom korištenju“, polja “Grejs period”, “Broj otplata glavnice u godini” i “Ukupan broj otplate glavnice” popunjavaju se samo kada su njihove vrijednosti iste za svako korištenje. Inače se ova polja ne popunjavaju (u tom slučaju u polju “Dinamika otplate/naplate glavnice” treba odabrati : “4 - ostalo”).

Kod popunjavanja polja “Plaćanje kamata”, ukoliko podnosilac prijave nije u mogućnosti utvrditi udio kamate u otplati kredita (npr. kod leasing aranžmana), u ovom polju treba odabrati opciju “kamata uključena u glavnicu” i u tom slučaju, kod popunjavanja plana otplate u obrascu I/KP, sve planirane otplate iskazuju se kao otplate glavnice.